**Un țărm cu albatroși**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am adunat secunde în clepsidră

Cât să mi-ajungă până te revăd,

Că fără tine noaptea e anhidră

Și-n inimă plâng valuri, un prăpăd

E-n fiecare zi când ești departe

Și nu găsesc la ușă niciun semn,

Pe strada mea doar felinare sparte,

Mă simt confuz, dar vreau să-ți jur solemn

Că vom găsi o insulă pustie,

Un țărm pe care zboară albatroși,

Să-ți dăruiesc metafore, o mie,

Când mă dezbraci cu ochii tăi frumoși.

- Am învăţat să-nşir secunde albe

Pe firul de mătase-al unui gând,

Şi de-o să vii, îţi pun pe umeri salbe

De aşteptări... Ţărmul acesta blând

Nu-i răvăşit vreodată de furtună,

Pare de Cronos binecuvântat,

Chiar de lipseşti, tot suntem împreună,

Iar timpul stă pe loc, e ancorat

De farul ‘nalt care atinge cerul

În nopţile când luna absentează

Şi poate el a fost bijutierul

Care-a unit destinele-ntr-o frază.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015